CELEX: 32019D0961
Language: hr
Date: 2019-06-07 00:00:00
Title: Provedbena odluka Komisije (EU) 2019/961 od 7. lipnja 2019. o odobravanju privremene mjere koju je Francuska Republika poduzela u skladu s člankom 129. Uredbe (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) kako bi ograničila uporabu i stavljanje na tržište određenog drva tretiranog kreozotom i drugim tvarima sličnima kreozotu (priopćeno pod brojem dokumenta C(2019) 4122) (Tekst značajan za EGP.)

12.6.2019   
               
               
                  HR
               
               
                  Službeni list Europske unije
               
               
                  L 154/44
               
            
         PROVEDBENA ODLUKA KOMISIJE (EU) 2019/961
         od 7. lipnja 2019.
         o odobravanju privremene mjere koju je Francuska Republika poduzela u skladu s člankom 129. Uredbe (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) kako bi ograničila uporabu i stavljanje na tržište određenog drva tretiranog kreozotom i drugim tvarima sličnima kreozotu
         
            
               (priopćeno pod brojem dokumenta C(2019) 4122)
            
         
         (Vjerodostojan je samo tekst na francuskom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (1), a posebno njezin članak 129. stavak 2.,
         budući da:
         
                     (1)
                  
                  
                     Nalogom od 18. prosinca 2018. o ograničavanju uporabe i stavljanja na tržište određenog tretiranog drva (dalje u tekstu „Nalog”), koji je 11. siječnja 2019. objavljen u Službenom listu Francuske Republike, Francuska je poduzela privremenu mjeru u skladu s člankom 129. stavkom 1. Uredbe (EZ) br. 1907/2006 (dalje u tekstu „privremena mjera”) jer je procijenila da iz opravdanih razloga smatra nužnim hitno djelovanje u svrhu zaštite okoliša od rizika koje za vodni i/ili kopneni okolišni medij proizlaze iz drva tretiranog kreozotom (CAS br. 8001-58-9 i EZ br. 232-287-5), kreozotnim uljem (CAS br. 61789-28-4, EZ br. 263-047-8), destilatima katrana kamenog ugljena, naftalenskim uljima (CAS br. 84650-04-4, EZ br. 283-484-8), kreozotnim uljem, frakcijom acenaftena (CAS br. 90640-84-9, EZ br. 292-605-3), gornjim destilatima katrana kamenog ugljena (CAS br. 65996-91-0, EZ br. 266-026-1), antracenskim uljem (CAS br. 90640-80-5, EZ br. 292-602-7), uljima kiselina sirovoga katrana kamenog ugljena (CAS br. 65996-85-2, EZ br. 266-019-3), drvnim kreozotom (CAS br. 8021-39-4, EZ br. 232-419-1) i alkalnim ostacima ekstrakcije (ugljen) (CAS br. 122384-78-5, EZ br. 310-191-5), samima ili u smjesi s drugom tvari ili više njih (dalje u tekstu „tretirano drvo”).
                  
               
                     (2)
                  
                  
                     Privremena mjera sastoji se od zabrane stavljanja na tržište i instalacije tretiranog drva s učinkom od 23. travnja 2019. Prema toj privremenoj mjeri osoba koja je upotrijebila tretirano drvo ne smije ga ponovno upotrijebiti niti upotrijebiti u druge svrhe. Te se zabrane primjenjuju neovisno o datumu tretiranja drva.
                  
               
                     (3)
                  
                  
                     Francuska je 25. veljače 2019. obavijestila Komisiju, a 5. ožujka 2019. Europsku agenciju za kemikalije (dalje u tekstu „Agencija”) i druge države članice o privremenoj mjeri, u skladu s člankom 129. stavkom 1. Uredbe (EZ) br. 1907/2006.
                  
               
                     (4)
                  
                  
                     U Nalogu se, kao iznimka, dopušta stavljanje na tržište i instalacija drva tretiranog kreozotom (CAS br. 8001-58-9, EZ br. 232-287-5) za uporabu u željezničkim pragovima te se dopušta da nositelj autorizacije ponovno upotrijebi takvo drvo, već upotrijebljeno za željezničke pragove, u tu istu svrhu na neodređeno vrijeme. Usto se u Nalogu dopušta i da se drvo tretirano tom tvari i predviđeno za uporabu u električnim ili telekomunikacijskim stupovima stavlja na tržište i ugrađuje do 23. listopada 2019., uz mogućnost da određeni operatori zatraže produljenje tog roka uz određene uvjete.
                  
               
                     (5)
                  
                  
                     Komisija je ispitala Nalog te relevantne znanstvene i tehničke podatke koje je Francuska dostavila. Nadalje, Komisija je na sastanku nadležnih tijela za registraciju, evaluaciju, autorizaciju i ograničavanje kemikalija (REACH) te razvrstavanje, označivanje i pakiranje (CLP) (dalje u tekstu „CARACAL”) održanom 19. ožujka 2019. dala priliku nadležnim tijelima država članica i dionicima da iznesu svoja mišljenja o Nalogu.
                  
               
                     (6)
                  
                  
                     S obzirom na ograničeni vremenski rok u kojemu Komisija u skladu s člankom 129. stavkom 2. Uredbe (EZ) br. 1907/2006 mora donijeti odluku o privremenoj mjeri, Komisija svoju odluku mora temeljiti prvenstveno na podacima koje je dostavila Francuska.
                  
               
                     (7)
                  
                  
                     Unosom 31. u Prilogu XVII. Uredbi (EZ) br. 1907/2006 već se zabranjuje stavljanje na tržište drva tretiranog s devet tvari navedenih u Nalogu ili smjesama koje sadržavaju te tvari zbog njihovih poznatih karcinogenih učinaka. Usto, u vezi s tim tvarima pojavila se zabrinutost i zbog činjenice da su neki od njihovih sastojaka slabo razgradivi. Međutim, stavkom 2. podstavkom (b) tog unosa dopušta se da se drvo koje se tretira u industrijskim postrojenjima odnosno koje tretiraju profesionalni korisnici u skladu sa stavkom 2. podstavkom (a) i koje se prvi put stavlja na tržište ili ponovno tretira na licu mjesta upotrebljava samo za profesionalnu i industrijsku uporabu, npr. na željezničkim prugama, u prijenosu električne energije i telekomunikacijama, za ograde, u poljoprivredi (npr. potpornji za drveće), u lukama i na vodnim putovima. Nadalje, stavkom 2. podstavkom (c) tog unosa dopušta se da se drvo koje je tretirano prije 31. prosinca 2002. stavlja na tržište kao rabljeni proizvod radi ponovne uporabe.
                  
               
                     (8)
                  
                  
                     Direktivom Komisije 2011/71/EU (2) kreozot (CAS br. 8001-58-9, EZ br. 232-287-5) je odobren kao aktivna tvar za uporabu u biocidnim proizvodima vrste proizvoda 8 do 30. travnja 2018., na temelju procjene može li se očekivati da će sredstva za zaštitu drva koja sadržavaju kreozot ispuniti zahtjeve utvrđene u članku 5. Direktive 98/8/EZ Europskog parlamenta i Vijeća (3). Provedbenom odlukom Komisije (EU) 2017/2334 (4) istek odobrenja kreozota za uporabu u biocidnim proizvodima vrste proizvoda 8 odgođen je do 31. listopada 2020. Drugih osam tvari navedenih u unosu 31. Priloga XVII. Uredbi (EZ) br. 1907/2006 nije odobreno kao aktivne tvari za uporabu u biocidnim proizvodima niti za njih vrijede prijelazne odredbe iz članka 89. Uredbe (EU) br. 528/2012 Europskog parlamenta i Vijeća (5) te se stoga biocidni proizvodi koji sadržavaju te tvari ne smiju stavljati na tržište ni upotrebljavati unutar Unije.
                  
               
                     (9)
                  
                  
                     Nakon zahtjeva za međusobno priznavanje triju odobrenja koje je Švedska dala za biocidne proizvode koji sadržavaju kreozot u skladu s Uredbom (EU) br. 528/2012, Francuska je odobrila proizvode obuhvaćene tim zahtjevima samo za tretiranje željezničkih pragova, ali je odbila odobrenje za tretiranje drva za druge uporabe (6). U Provedbenoj odluci (EU) 2018/1297 (7) Komisija je zaključila da je odstupanje Francuske od međusobnog priznavanja opravdano zaštitom okoliša te zdravlja i života ljudi, kako je navedeno u članku 37. stavku 1. točkama (a) i (c) Uredbe (EU) br. 528/2012, u vezi s člankom 37. stavkom 1. drugim podstavkom te Uredbe.
                  
               
                     (10)
                  
                  
                     Unatoč odbijanju Francuske da odobri uporabu biocidnih proizvoda koji sadržavaju kreozot za tretiranje drva za druge uporabe osim za željezničke pragove, ni unosom 31. Priloga XVII. Uredbi (EZ) br. 1907/2006 – ako su ispunjeni uvjeti iz stavka 2. podstavka (b) tog unosa – ni Uredbom (EU) br. 528/2012 ne priječi se stavljanje na tržište prvi put ni ugradnja takvog drva tretiranog kreozotom na državnom području Francuske niti stavljanje bilo kakvog drva tretiranog kreozotom prije 31. prosinca 2002. na francusko tržište kao rabljenog proizvoda radi ponovne uporabe.
                  
               
                     (11)
                  
                  
                     Prema znanstveno-tehničkim elementima koje je Francuska iznijela, razine izloženosti povezane s uporabom drva tretiranog kreozotom na otvorenom u kontaktu s tlom ili u ugradnji u slatkoj ili slanoj vodi, kako su procijenila švedska tijela, a ANSES ocijenio radi odobrenja za biocidne proizvode koji sadržavaju kreozot (CAS br. 8001-58-9, EZ br. 232-287-5) (8), prelaze odgovarajuće predviđene koncentracije bez učinka (PNEC-i), što upućuje na to da se rizik za te okolišne medije ne kontrolira primjereno. Francuska se mjera poduzima radi zaštite okoliša od rizika koji proizlazi iz takve uporabe. Međutim, razine izloženosti povezane sa željezničkim pragovima, koji se upotrebljavaju na otvorenom, ali ne dolaze u kontakt s tlom niti se ugrađuju u slatkoj ili slanoj vodi, ne prelaze odgovarajuće PNEC-e. Kako bi se na vrijeme, koliko je to moguće, ograničili učinci takve uporabe tretiranog drva na okoliš, mjera koju je Francuska poduzela trebala bi se smatrati hitnom u smislu članka 129. stavka 1. Uredbe (EZ) br. 1907/2006. Francuske odluke o neodobravanju predmetnih biocidnih proizvoda za tretiranje drva za druge uporabe osim za željezničke pragove, koje je Komisija u Provedbenoj odluci (EU) 2018/1297 ocijenila opravdanima, počet će proizvoditi zaštitne učinke od 23. travnja 2019. Ipak, rizici od uporabe takvog tretiranog drva dijelom će i dalje biti prisutni ako se ono još uvijek smije stavljati na tržište i ugrađivati na državnom području Francuske nakon tretiranja izvan tog područja. Stoga je hitno potrebno istodobno, tj. od 23. travnja 2019., ograničiti i stavljanje na tržište i ugradnju.
                  
               
                     (12)
                  
                  
                     Stoga se privremena mjera može smatrati opravdanom u skladu s člankom 129. stavkom 1. Uredbe (EZ) br. 1907/2006 za drvo tretirano kreozotom (CAS br. 8001-58-9, EZ br. 232-287-5).
                  
               
                     (13)
                  
                  
                     Francuska je izjavila i da izvedena razina izloženosti s minimalnim učinkom (DMEL), izračunana prema uputama Agencije, za kreozot, tvar za koju nisu utvrđene granične vrijednosti, odgovara riziku od 10– 5 za radnike, a da je, prema procjenama Švedske na temelju Uredbe (EU) br. 528/2012, rizik za potrošače zanemariv.
                  
               
                     (14)
                  
                  
                     Na temelju dodatnih znanstvenih i tehničkih podataka koje je Francuska dostavila, osam tvari koje su uz kreozot navedene u unosu 31. Priloga XVII. Uredbi (EZ) br. 1907/2006 slične su kreozotu zbog sličnosti kemijskih, toksikoloških i ekotoksikoloških profila njihovih sastojaka, tako da su rizici za okoliš od uporabe bilo kakvog drva tretiranog bilo kojom od tih tvari slični. Stoga se privremena mjera može smatrati opravdanom u skladu s člankom 129. stavkom 1. Uredbe (EZ) br. 1907/2006 i za drvo tretirano bilo kojom od tih tvari.
                  
               
                     (15)
                  
                  
                     Nalogom se nameću obveze za obradu otpada od tretiranog drva. Budući da otpad nije tvar, smjesa ni proizvod u smislu članka 3. Uredbe (EZ) br. 1907/2006, Komisija smatra da odredbe Naloga kojima se nameću te obveze, uključujući i svrstavanje takvog otpada u opasni otpad, nisu obuhvaćene područjem primjene ove Odluke.
                  
               
                     (16)
                  
                  
                     Privremena se mjera sastoji od ograničenja stavljanja na tržište ili uporabe tvari pa, čak i ako su ispunjeni uvjeti iz Uredbe (EZ) br. 1907/2006, konkretnije oni iz unosa 31. Priloga XVII. toj Uredbi, u skladu s člankom 129. stavkom 3. te Uredbe Francuska mora pokrenuti postupak uvođenja ograničenja na razini Unije dostavljanjem dosjea u skladu s Prilogom XV. (dalje u tekstu „dosje iz Priloga XV.”) Agenciji u roku od tri mjeseca od datuma ove Odluke. U dosjeu iz Priloga XV. trebalo bi navesti i obrazloženja svih predloženih odstupanja u skladu s privremenom mjerom te procjenu rizika za zdravlje ljudi.
                  
               
                     (17)
                  
                  
                     Stoga bi privremenu mjeru trebalo odobriti.
                  
               
                     (18)
                  
                  
                     S obzirom na rok naveden u članku 129. stavku 3. Uredbe (EZ) br. 1907/2006 za pokretanje postupka uvođenja ograničenja na razini Unije dostavljanjem dosjea Agenciji te kako bi se omogućilo dovoljno vremena za donošenje odluke u skladu s člankom 73. stavkom 2. Uredbe (EZ) br. 1907/2006, odobrenje bi se trebalo primjenjivati 27 mjeseci.
                  
               
                     (19)
                  
                  
                     Ovom se Odlukom ni na koji način ne dovodi u pitanje odluka Komisije na temelju članka 73. Uredbe (EZ) br. 1907/2006 ako su ispunjeni uvjeti iz članka 68. te Uredbe.
                  
               
                     (20)
                  
                  
                     Ova je Odluka u skladu s mišljenjem Odbora osnovanog na temelju članka 133. Uredbe (EZ) br. 1907/2006,
                  
               DONIJELA JE OVU ODLUKU:
         
            Članak 1.
            
               1.   Podložno stavku 2., privremena mjera ograničavanja uporabe i stavljanja na tržište određenog tretiranog drva (dalje u tekstu „privremena mjera”), koju je Francuska priopćila Komisiji 25. veljače 2019., odobrava se na rok od 27 mjeseci od datuma stupanja na snagu ove Odluke.
            
            
               2.   Odobrenje istječe na raniji od sljedećih datuma ako jedan od njih nastupi prije isteka roka iz stavka 1.:
               
                           a)
                        
                        
                           ako postupak uvođenja ograničenja na razini Unije pokrenut za privremenu mjeru rezultira izmjenom Priloga XVII. Uredbi (EZ) br. 1907/2006, datum na koji ta izmjena postane primjenjiva;
                        
                     
                           b)
                        
                        
                           šest mjeseci nakon što završi postupak uvođenja ograničenja na razini Unije pokrenut za privremenu mjeru, a Komisija ne predloži nacrt ograničenja.
                        
                     
         
         
            Članak 2.
            Ova je Odluka upućena Francuskoj Republici.
         
         
            Sastavljeno u Bruxellesu 7. lipnja 2019.
            
               
                  Za Komisiju
               
               Elżbieta BIEŃKOWSKA
               
                  Članica Komisije
               
            
         
         
            (1)  SL L 396, 30.12.2006., str. 1.
         
         
            (2)  Direktiva Komisije 2011/71/EU od 26. srpnja 2011. o izmjeni Direktive 98/8/EZ Europskog parlamenta i Vijeća radi uvrštenja krezota kao aktivne tvari u njezin Prilog I. (SL L 195, 27.7.2011., str. 46.).
         
            (3)  Direktiva 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (SL L 123, 24.4.1998., str. 1.).
         
            (4)  Provedbena odluka Komisije (EU) 2017/2334 оd 14. prosinca 2017. o odgodi isteka odobrenja kreozota za uporabu u biocidnim proizvodima vrste proizvoda 8 (SL L 333, 15.12.2017., str. 64.).
         
            (5)  Uredba (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (SL L 167, 27.6.2012., str. 1.).
         
            (6)  Odluke FR-2017-0034, FR-2017-0035 i FR-2017-0036, koje su sve datirane 23. travnja 2018. te se temelje na zaključcima ocjene francuske Agence nationale de sécurité sanitaire de l'alimentation, de l'environnement et du travail (ANSES) od 19. svibnja 2017., zamijenjene su zaključcima ocjene ANSES-a od 30. svibnja 2018.
         
            (7)  Provedbena odluka Komisije (EU) 2018/1297 оd 25. rujna 2018. o odstupanju Francuske od međusobnog priznavanja odobrenja biocidnih proizvoda koji sadržavaju kreozot u skladu s člankom 37. Uredbe (EU) br. 528/2012 Europskog parlamenta i Vijeća (SL L 243, 27.9.2018., str. 19.).
         
            (8)  Prema izvješću Conseil général du l'environnement et du développement durable: Evaluation des impacts d'une interdiction d'utilisation de la créosote en France, Rapport no 010963-01, svibanj 2017. [http://cgedd.documentation.developpement-durable.gouv.fr/documents/cgedd/010963-01_rapport.pdf].